26 September is die 269ste dag van die jaar in die Gregoriaanse kalender (270ste in skrikkeljare). Daar volg nog 96 dae. 365 – Procopius kom in opstand teen keiser Valens in Konstantinopel. 1143 – Pous Celestinus II volg Pous Innocentius II op. 1255 – Pous Alexander IV verklaar St. Clare van Asissi heilig. 1443 – Alfonso V van Aragon en Napels trek triomfantelik Rome binne. 1459 – Pous Pius II roep die prinse van Europa na Mantua om 'n nuwe kruistog te bespreek. 1580 – Sir Francis Drake voltooi sy vaart om die wêreld. 1687 – Die Parthenon in Athene word gedeeltelik vernietig in 'n gewapende stryd tussen Venesiese en Ottomaanse magte. 1766 – Pous Clemens XIII stel 13 nuwe kardinale aan, waaronder Ludovico Calini, titulêr patriarg van Antiogië. 1789 – Thomas Jefferson word aangestel as die eerste Staatsekretaris van die VSA, John Jay die eerste hoofregter, Samuel Osgood die eerste posmeester-generaal en Edmund Randolph as die eerste minister van justisie. 1791 – Pous Pius VI stel Fabrizio Dionigi Ruffo, tesourier generaal van die Apostoliese Kamer, aan as kardinaal. 1799 – Bloedige veldslag tussen Franse en Russiese troepe op die St. Gotthardpas (“Schöllenen”) eindig met die oorwinning van die Franse onder Massena.